b'\n_START_ARTICLE_\nChristiane F. \xe2\x80\x93 \xc3\x85 v\xc3\xa6re ung er for j\xc3\xa6vlig\n_START_SECTION_\nHandling\n_START_PARAGRAPH_\nTemaet for filmen, som av mange regnes som en kultfilm, er det harde livet ved Bahnhof Zoo i Vest-Berlin p\xc3\xa5 slutten av 1970-tallet og begynnelsen av 1980-tallet. Den er en brutal og realistisk fortelling om den unge jenta Christiane F. (Christiane Felscherinow, f. 1962), som bor i den fattige drabantbyen Gropiusstadt i Neuk\xc3\xb6lln. Etter at familien g\xc3\xa5r i oppl\xc3\xb8sning s\xc3\xb8ker hun tilflukt i et belastet milj\xc3\xb8 rundt diskoteket \xc2\xabSound\xc2\xbb. Der blir hun tilbudt narkotika, og etterhvert blir hun drevet ut i narkotikamisbruk og prostitusjon. Filmen ender med at Christiane leser p\xc3\xa5 forsiden i avisen B.Z. at venninnen \xc2\xabBabsi\xc2\xbb (Babette D\xc3\xb6ge) er d\xc3\xb8d av en overdose som Tysklands da yngste heroinoffer, 14 \xc3\xa5r gammel.\n_START_SECTION_\nBakgrunn\n_START_PARAGRAPH_\nFilmen er spilt inn p\xc3\xa5 virkelige steder og i stor grad med amat\xc3\xb8rskuespillere (bare for hovedrolleinnehaveren Natja Brunckhorst, valgt blant 2000 andre unge jenter, ble filmen begynnelsen p\xc3\xa5 en filmkarri\xc3\xa8re) og er en studie over narkotika- og prostitusjonsmilj\xc3\xb8et. Den er sv\xc3\xa6rt tro mot boka og den faktiske historia. Perioden filmen finner sted i dekker tiden fra 1974 da Christiane F. som tolv\xc3\xa5ring kommer i kontakt med narkotika f\xc3\xb8rste gang til 1977 da Babsi d\xc3\xb8r, skj\xc3\xb8nt i filmen kan det se ut som ting skjer over et kortere tidsrom._NEWLINE_Regiss\xc3\xb8r Uli Edel fikk st\xc3\xb8tte fra David Bowie, og musikken fra hans Berlin-periode, da han selv ble avvent fra narkotika, spiller en mindre, men betydningsfull rolle i filmen. Den virkelige Christiane F. hadde v\xc3\xa6rt til stede ved en konsert han holdt i Berlin. Disse scenene med David Bowie ble gjenskapt spesielt for filmen. Bowies sang Heroes, selv om den ikke opprinnelig er skrevet direkte for filmen, er n\xc3\xa6rt forbundet med dens tematikk._NEWLINE_Biografien Wir Kinder vom Bahnhof Zoo ble skrevet av Stern-journalistene Kai Hermann og Horst Rieck 1977\xe2\x80\x931978 p\xc3\xa5 bakgrunn av omfattende intervjuer med Christiane F. Opptakene til filmen fant sted fra august til november 1980 og hadde tysk premi\xc3\xa8re den 2. april 1981._NEWLINE_Beretningen om Christiane F. skapte offentlig debatt om filmens virkemidler, om den skremte unge jenter til \xc3\xa5 holde seg borte fra narkotika, eller om den faktisk glamoriserte det samme.'